Ellinor Jåma

Ellinor Marita Jåma (født 1979) er en norsk sørsamisk politiker og offentlig ansatt. Hun var medlem av Sametingsrådet 2009–2013, og leder av Norske Reindriftsamers Landsforbund fra 2014 til 2021. Hun var rådmann (kommunedirektør) i Røyrvik kommune fra mars 2021 til slutten av 2023.

Hun representerte Åarjel-Saemiej Gïelh (Sørsamiske Røster) i Sametinget i periodene 2009–2013, 2013–2017 og 2017–2021. Hun var i den første perioden ett av fem medlemmer i Sametingsrådet, som er Sametingets styrende råd. I tillegg er hun leder i oppvekst-, utdanning- og omsorgskomiteen samt varamedlem i Samisk Parlamentarisk råd. 

Ved sametingsvalget 2009 ble hun valgt inn på Sametinget for perioden 2009–2013, men den 25. februar 2010 besluttet Sametingets plenumsmøte at sametingsrådets medlemmer skulle tre ut av Sametingets plenum, og bli erstattet av sine varamedlemmer. Ida Marie Bransfjell overtok da Ellinor Jåmas plass som sametingsrepresentant. 

Hun har bakgrunn som blant annet lærervikar, praktikant ved Grong lensmannskontor, samisk veiviser ved Samisk høyskole, læringsassistent hos Eksperter i Team ved NTNU i Trondheim og prosjektleder i Grong kommune. Som utdanning har hun grunnfag i både psykologi og kriminologi, bachelorfordypning i arbeids- og organisasjonspsykologi og en mastergrad i sosial- og samfunnspsykologi fra NTNU. Mastergradsoppgaven hennes handlet om «Videregående elevers kunnskap og forståelse av samisk kultur». 

Ved siden av Sametinget er hun leder i Nord-Trøndelag Reinsamelag og leder i Norske Reindriftsamers Landsforbund (NRL) siden 2014. Tidligere har hun vært blant annet styremedlem i Norske Samers Riksforbund, leder i Ungdomsutvalget i NRL og 1. varamedlem av Sametinget i perioden 2005–2009. Hun gikk av som leder i NRL i 2021, da hun ble ansatt som rådmann i hjemkommunen Røyrvik. 

I 2010 ble hun kåret til «Årets nordtrønder». 

 Referanser 

 Eksterne lenker 
 Sametinget - Ellinor Marita Jåma
 Sametinget.no - Jåma, Ellinor Marita (Gammel side)

Kategori:ÅSG-politikere
Kategori:Sørsamene
Kategori:Personer fra Røyrvik kommune
Kategori:Fødsler i 1979